钦定古今图书集成/明伦汇编/氏族典/第292卷 > 《廖用贤尚友录》 > 汤开远
## 钦定古今图书集成/明伦汇编/氏族典/第292卷 > 《廖用贤尚友录》 > 汤开远

按《明外史汤开远传》：“开远，字伯开，主事显祖子也。早
负器识，以经济自许。崇祯五年，由举人为河南府推
官。河南流贼大炽，开远监左良玉军，躬擐甲胄，屡致
克捷。帝以天下用兵，意颇重武，督抚失事多逮系，而
大将率姑息，开远以为偏。八年十月上疏。帝得奏，大
怒，命削籍解京讯治。河南人闻之，若失慈母。左良玉”
偕将士七十馀人合奏乞留，巡按金光辰亦备列其
功状以告。帝为动容，命释还，戴罪办贼。十年讨平舞
阳大盗杨四，论功当进秩，总理王家祯复荐之，乃擢
按察佥事，监安、庐二郡军。是时，贼大扰江北，开远数
有功。巡抚史可法荐其治行卓异，进秩副使。十三年
大破革里眼诸贼，贼遂乞降。朝议将用为河南巡抚，
竟以劳瘁卒官。